﻿ MECANISME ALE INOVAŢIEI  ÎN ASISTENŢA SOCIALĂ DANIEL ARPINTE rticolul prezintă rolul inovaţiei în crearea de modele de intervenţie în asistenţa socială şi impactul acesteia în procesul A de dezvoltare instituţională. În prima parte a articolului sunt analizaţi factorii care au încurajat un nivel ridicat al inovării în serviciile de asistenţă socială din România, sursele majore ale inovării şi principalele etape ale dinamicii acesteia. În cea de-a doua parte sunt prezentate tipurile majore de inovaţie, fiind analizate exemple reprezentative pentru fiecare dintre acestea. Cuvinte-cheie: inovaţie socială, servicii sociale, factori ai inovaţiei, dezvoltare instituţională. Inovaţia în asistenţă socială are un rol esenţial, prin promovarea acelor schimbări necesare dezvoltării şi adaptării serviciilor la nevoile beneficiarilor. Asistenţa socială presupune contactul cu o varietate de probleme sociale aflate într-o continuă schimbare. Sistemele naţionale de asistenţă socială sunt periodic reformate, categorii de servicii considerate a fi eficiente în trecut sunt abandonate în favoarea unora noi, adecvate principiilor moderne de protecţie. În cazul României, inovaţia este cu atât mai necesară cu cât sectorul serviciilor se află în stadiul de dezvoltare. Efortul reînfiinţării sistemului de asistenţă socială, care a preluat un model în care problemele erau abordate prin mecanisme birocratic-administrative sau prin instituţionalizare, a presupus crearea unor servicii în acord cu respectarea principiilor de bază ale domeniului. Astfel, au fost dezvoltate servicii noi, au fost implementate programe de asistenţă care au avut ca scop adaptarea demersurilor de integrare a grupurilor dezavantajate la standarde, de cele mai multe ori, impuse de instituţiile internaţionale. Începând cu 2001 a fost adoptată o nouă filozofie în furnizarea serviciilor, care presupunea reorganizarea sistemului de asistenţă socială, asigurându-se descentralizarea şi abordarea unitară a problemelor sociale. Tot acest efort nu ar fi fost posibil fără preluarea unor modele de organizare a serviciilor sociale sau fără crearea unor servicii cu caracter inovator. Adresa de contact a autorului: Daniel Arpinte, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: arpinte@iccv.ro; darpinte@yahoo.com. CALITATEA VIEŢII, XX, nr. 1–2, 2009, p. 91–99 92 DANIEL ARPINTE 2 Câţiva factori au contribuit la menţinerea unui nivel ridicat de inovare şi de preluare/ adaptare a acesteia: Lipsa serviciilor de asistenţă socială de la începutul anilor ’90 şi existenţa unor forme de ocrotire neadecvată, în special în domeniul protecţiei copilului, au încurajat focalizarea atenţiei asupra acestui sector şi dezvoltarea de noi servicii conforme principiilor de bază în asistenţă socială. Reţeaua de mediatori sanitari, al căror rol a fost, mai degrabă, unul aparţinând sferei asistenţei sociale a reprezentat un bun substitut pentru lipsa profesioniştilor din domeniul social în comunităţile de romi. Primul proiect-pilot în domeniu a fost realizat în 1997 şi a fost preluat şi extins de către Ministerul Sănătăţii în comunităţile mari de romi din aproape toate judeţele. Modelul a fost preluat şi în domeniul educaţiei, fiind formal creată o reţea de mediatori şcolari coordonată de inspectoratele şcolare. Ulterior, modelul de intervenţie a fost preluat în proiectele în care s-a considerat necesară intervenţia unui facilitator comunitar, FRDS fiind una dintre instituţiile care implementează proiecte prin intermediul şi cu suportul acestora. Suportul important al instituţiilor internaţionale, nu doar financiar, ci şi sub formă de expertiză, acordat în primii ani ai dezvoltării sectorului de servicii. Aceasta a permis replicarea unor modele de succes sau larg folosite în alte state sau regiuni. Zeci de astfel de modele de servicii sau proiecte au fost preluate de către furnizorii de servicii. Spre exemplu, sponsorship-ul care constă în ajutorarea unui copil pe baza creării unei legături între acesta şi o familie, de regulă din străinătate, şi care îşi manifestă disponibilitatea de a oferi suport material sau financiar, a fost preluat la scară largă, în special de către filiale ale organizaţiilor neguvernamentale internaţionale. Anual, mii de copii beneficiază de suport prin acest tip de proiect. Finanţarea pe bază de proiecte. A asigurat pentru furnizorii de servicii din domeniul asistenţei sociale, în special pentru cei privaţi, o pondere importantă a bugetelor. Astfel, a fost încurajată competiţia în atragerea surselor de finanţare şi orientarea fondurilor către servicii inovatoare, adaptate nevoilor comunităţii. Riscul eşecului este, în ansamblu, mai redus în cazul proiectelor, având în vedere faptul că schimbările în structura proiectului sunt mai uşor de adoptat decât în cazul programelor. Standardele permisive/ lipsa standardelor au condus ambele, la adoptarea, chiar şi în condiţii de compromis profesional, a unor soluţii inovatoare. Acest fapt a fost cu atât mai important, cu cât precaritatea resurselor ar fi făcut imposibilă înfiinţarea unor servicii la standardele actuale. Prin contrast, adoptarea unor standarde înalte şi inflexibile, care se referă doar la furnizorii de servicii existenţi, descurajează asimilarea soluţiilor inovatoare, importantă fiind aderarea la regulile şi procedurile impuse de lege. În cazul serviciilor existente, impunerea standardelor poate avea ca formă de impact reducerea adoptării soluţiilor inovatoare. De asemenea, există riscul descurajării severe a înfiinţării de noi servicii. Menţinerea unor standarde înalte presupune resurse financiare considerabile şi un nivel ridicat al expertizei, inaccesibile furnizorilor de servicii care au avut anterior activităţi timide în domeniul asistenţei sociale. 3 MECANISME ALE INOVAŢIEI ÎN ASISTENŢA SOCIALĂ 93 Organizarea flexibilă a resurselor, la nivelul sectorului neguvernamental. Organizaţiile neguvernamentale pot miza pe o varietate de resurse şi, în cele mai multe cazuri, pot negocia flexibil utilizarea acestora. Lipsa unor reguli rigide, posibilitatea acumulării unor fonduri de rezervă, concomitent cu libertatea de a decide gradul de extindere al activităţii, încurajează inovaţia. În cazul României, serviciile inovatoare au avut două surse majore. Transferul de experienţă, în special cu suportul donatorilor majori şi al organizaţiilor nonguvernamentale internaţionale care activează în România. Nu toate formele de transfer de modele de servicii sau forme de organizare s-au dovedit a fi utile din perspectiva dezvoltării unui sistem eficient de servicii. Prin încercări experimentale sau prin preluarea neadaptată a unor modele specifice unui anumit context, au fost ignorate condiţiile specifice ale sistemului de asistenţă socială din România. Modele de organizare instituţională sau reglementări legislative au fost preluate în cadrul programelor de asistenţă tehnică venite din partea instituţiilor europene sau prin programe ale instituţiilor internaţionale care au oferit suport în domeniul construcţiei instituţionale, în domeniul asistenţei sociale. Parte dintre astfel de iniţiative au fost abandonate, având în vedere incompatibilitatea acestora cu caracteristicile sistemului românesc. Concesionarea masivă a serviciilor este un astfel de exemplu. Altele au fost implementate, provocând distorsiuni în funcţionarea sistemului sau dovedindu-se total ineficiente. Nevoia de a transforma serviciile de asistenţă din perioada regimului comunist şi de a atinge, într-o scurtă perioadă de timp, obiective sociale majore. Avem în vedere, în primul rând, situaţia copiilor instituţionalizaţi sau protecţia familiilor fără venituri, situaţia romilor, care a necesitat intervenţii masive, în condiţii, uneori, incerte în ceea ce priveşte finanţarea. În acest caz, inovaţia nu a fost un scop în sine, ci s-a constituit, mai degrabă, ca o formă de impact a programelor implementate. Sub aspectul inovării, putem distinge, în perioada de după 1989, trei etape ale dinamicii acesteia, în asistenţa socială. O primă etapă, din 1989 până în 1997, este una nereprezentativă din perspectiva cantităţii inovaţiei sau a schimbărilor majore în sistem. Perioada, una exploratorie, este caracterizată, mai degrabă, de contactul cu problematica de asistenţă socială şi de conştientizarea nevoii creării unui sistem de servicii. Este, de altfel, o perioadă în care au fost acumulate o serie de resurse, în special prin absorbţia în sistemul instituţional a primelor serii de absolvenţi de specializări relevante pentru domeniu serviciilor sociale. Începând cu 1997, intrăm în a doua etapă, când sunt restructurate serviciile de asistenţă socială pentru copii şi sunt iniţiate primele schimbări în sistemul de asistenţă socială pentru persoanele cu handicap. Este, de asemenea, perioada de vârf pentru volumul finanţărilor comunitare din perioada preaderării, cărora li se adaugă finanţările oferite de Banca Mondială, UNDP sau DFID. În domeniul serviciilor pentru copii sunt adoptate o serie de măsuri de reformă, susţinute prin 94 DANIEL ARPINTE 4 presiunea constantă a instituţiilor europene. Şi în sectorul neguvernamental, finanţările au încurajat crearea unor servicii sociale, mai ales în domeniul protecţiei copilului. Dezvoltarea rapidă a sectorului de servicii specializate a stimulat preluarea sau înfiinţarea de servicii inovatoare, care au determinat obţinerea unor rezultate concrete în domeniile monitorizate de către instituţiile europene. Au fost închise sau reformate instituţiile pentru protecţia copilului şi au fost create alternative de îngrijire în familie. Însă, creşterea numărului de servicii nu a fost însoţită şi de creşterea standardelor de calitate în domeniu, ceea ce a provocat segmentarea excesivă a tipurilor de servicii furnizate. De asemenea, finanţarea pe bază de proiecte, deşi utilă sub aspectul încurajării inovaţiei, a fost centrată, mai degrabă, pe obţinerea de rezultate, importantă fiind obţinerea unui raport cost – beneficiu cât mai bun. Continuitatea sau sustenabilitatea interesează doar în măsura în care generează forme de impact la nivelul instituţiei care implementează proiectul şi numai în condiţiile în care există surse certe pentru finanţarea serviciilor dezvoltate. Astfel, dacă în sectorul public serviciile create au fost menţinute sau absorbite în programele pe termen lung, în sectorul neguvernamental menţinerea acestora nu se poate realiza decât în cazul obţinerii unei noi finanţări sau în condiţiile realizării unui parteneriat cu o instituţie publică, care să asigure certitudinea resurselor. Legea privind sistemul naţional de asistenţă socială, intrată în vigoare în 2001 (şi modificată ulterior în 2006), marchează cea de-a treia etapă în dezvoltarea serviciilor sociale, accentul fiind orientat, mai degrabă, către crearea de servicii sustenabile, în contextul unei abordări unitare. De altfel, la nivelul sectorului neguvernamental, tendinţa asigurării sustenabilităţii este mai accentuată, în condiţiile în care finanţatorii acordă o mai mare atenţie menţinerii serviciilor pe termen lung decât caracterului inovator al acestora. Opţiunea majoră a planului de reformă propus de legea-cadru a fost orientarea către servicii de prevenire, organizate la nivel de comunitate, astfel încât să fie asigurat accesul universal la servicii şi să asigure suport măsurilor de politică socială. Necesitatea unui astfel de plan poate fi ilustrată de situaţia iraţională şi costisitoare a dezvoltării unor servicii înalt specializate, adesea fără beneficiari, şi orientate către atenuarea efectelor, ignorându-se cauza problemei. Lipsit de o reţea de servicii primare, sistemul naţional de asistenţă socială nu-şi putea propune mai mult decât abordarea punctuală şi parţială a unor probleme aflate în stare critică. În acest context, interesul pentru dezvoltarea serviciilor cu caracter inovator sau pilot s-a atenuat, atenţia concentrându-se asupra serviciilor esenţiale pentru atingerea obiectivelor sociale. Volumul finanţărilor pe bază de proiecte se restrânge, din cauza retragerii unor finanţatori importanţi din domeniul serviciilor sociale sau al diminuării bugetelor acestora, principala sursă de finanţare fiind bugetele publice locale, sau cel central. Susţinerea proiectelor pe termen lung şi includerea acestora în programe sau servicii cu caracter permanent devine prioritatea furnizorilor de servicii. 5 MECANISME ALE INOVAŢIEI ÎN ASISTENŢA SOCIALĂ 95 Şi la nivelul aranjamentelor instituţionale, tendinţa reducerii fragmentării şi a consolidării rolului instituţiilor publice se accentuează, astfel încât sistemul devine mai puţin sensibil la schimbări radicale. Spre exemplu, în 2004, Autoritatea Naţională pentru Protecţia Drepturilor Copilului îşi propusese ca, într-o perioadă de patru ani, să concesioneze 40–45% din serviciile sectorului public către cel neguvernamental. O asemenea strategie a fost adoptată în Marea Britanie, caz pe care-l vom aborda mai pe larg în secţiunile următoare. În cazul României, eşecul implementării planului a fost total, cazurile de concesionare fiind izolate şi având, mai degrabă, un caracter experimental. Volumul inovaţiei în asistenţa socială este dependent de modul în care sunt organizate serviciile sociale şi de relaţia public – privat în furnizarea acestora. Sistemele puternic descentralizate, în care serviciile sunt furnizate în sistem public – privat sau unde sectorul privat are o importanţă mai mare, inovează mai mult decât cele în care statul se implică masiv în finanţarea şi furnizarea serviciilor. Astfel, putem distinge trei tipuri ale inovaţiei: radicală, incrementală şi transformativă. INOVAŢIA RADICALĂ Este caracteristică statelor care au introdus schimbări masive în sistemele de protecţie socială. România este un exemplu, prin modificările substanţiale din sistemul de protecţie a copilului, introducerea unui nou sistem de servicii şi efortul de profesionalizare. Un rol important în dezvoltarea unor noi mijloace de intervenţie îl are finanţarea furnizorilor de servicii pe bază de proiecte. Astfel de sisteme sunt în contrast cu cele care au la bază stabilitatea şi implicarea masivă a statului în organizarea serviciilor. În aceste condiţii, deşi sunt încurajate abordările inovatoare, există riscul menţinerii abordării segmentare şi al disparităţilor în dezvoltarea sectorului de servicii. În cazul României, sistemul instituţional este încă puternic fragmentat, inclusiv la nivelul coordonării serviciilor. Spre exemplu, dacă la nivel judeţean există o singură direcţie de asistenţă socială, creată prin fuzionarea fostelor direcţii pentru protecţia copilului şi a inspectoratelor judeţene pentru persoanele cu handicap, la nivel central funcţionează încă Autoritatea Naţională pentru Protecţia Copilului, Agenţia Naţională pentru Protecţia Familiei, Autoritatea Naţională pentru Protecţia Persoanelor cu Handicap şi Departamentul de Asistenţă Socială şi Politici Familiale, cărora li se adaugă o altă serie de agenţii care au diverse roluri în asistenţa socială (Agenţia Naţională Împotriva Traficului de Persoane, Agenţia Naţională Antidrog etc.). Şi la nivelul furnizării serviciilor, reglementările privind finanţarea încurajează, mai degrabă, dezvoltarea de servicii performante, înalt specializate şi ignoră crearea sistemului primar de asistenţă socială. Astfel, au fost înfiinţate o serie de servicii cu caracter inovator, însă slab performante, cererea pentru acest tip de protecţie fiind foarte redusă. Spre exemplu, un centru de protecţie a victimelor traficului de persoane înfiinţat în 2004, cu o capacitate de 30 de locuri a avut, într-o perioadă de 96 DANIEL ARPINTE 6 aproape trei ani (2004–2007), numai nouă beneficiari. Într-o situaţie similară se află şi sistemul de protecţie pentru minorii neînsoţiţi, identificaţi pe teritoriul unui alt stat şi repatriaţi în România. Centrele au fost înfiinţate ca răspuns la acordurile de repatriere încheiate de autorităţile din România cu cele Franţa şi Italia. Se estima că în afara ţării există un număr mare de copii neînsoţiţi, iar eventuala repatriere a acestora nu poate fi realizată cu serviciile actuale. Astfel, în 2004, existau 13 centre cu o capacitate cuprinsă între 8 şi 12 locuri, excepţie făcând cel din Bucureşti, pentru care au fost prevăzute 30 de locuri, iar serviciile oferă suport de urgenţă şi găzduire pentru o perioadă de la câteva zile până la o lună. Numărul total de beneficiari înregistraţi în toate centrele la nivel naţional a fost, în 2004, de 238, iar în 2005 existau centre (ex. Botoşani) care nu au avut nici un beneficiar de la înfiinţare. Încurajarea dezvoltării rapide de modele de intervenţie în sistemul de asistenţă socială din România nu a fost însoţită şi de creşterea culturii dezvoltării instituţionale (Zamfir, 2007). Astfel, inovaţia nu poate fi absorbită într-un proces sustenabil de dezvoltare: „un asemenea pattern al schimbării găseşte mereu instituţia nepregătită, schimbarea ei având un caracter neproiectat şi neplanificat. Caracterul spontan al schimbărilor succesive prin crize este departe de schimbarea optimală” (Zamfir, 2007). INOVAŢIA INCREMENTALĂ Este definitorie sistemelor de asistenţă socială puternic susţinute de către stat (ex.: statele nordice din Europa). Principalele caracteristici ale sistemelor de asistenţă socială care se încadrează în acest model sunt: acoperirea extensivă cu servicii, gradul înalt de profesionalizare şi standardele de calitate în organizarea serviciilor. Serviciile au o organizare unitară la nivelul tuturor unităţilor administrativ-teritoriale şi principiile de finanţare sprijină dezvoltarea serviciilor conform standardelor şi în zonele sărace. Prezenţa sectorului neguvernamental în sistemele de asistenţă socială din ţările scandinave este una complementară, principala responsabilitate în asigurarea accesului echitabil la servicii revenind statului. Chiar şi în situaţia în care măsurile de reformă aduc schimbări semnificative în organizarea serviciilor, rolul statului rămâne definitoriu. Cele mai importante măsuri sunt concentrate mai puţin pe abordarea unor soluţii inovatoare şi privesc, mai degrabă, creşterea calităţii serviciilor şi reducerea dependenţei de servicii, prin creşterea ponderii măsurilor active de suport. INOVAŢIA TRANSFORMATIVĂ (SISTEMICĂ) Este echivalentă cu schimbări majore la nivelul aranjamentelor instituţionale, ale modului de finanţare. O astfel de schimbare a avut loc în Marea Britanie. Prin modificările legislative introduse de Community Care Act (1992), dar şi de acte 7 MECANISME ALE INOVAŢIEI ÎN ASISTENŢA SOCIALĂ 97 normative ulterioare, au fost încurajat abordarea de tip „management de caz”, în defavoarea modelului terapeutic. Astfel, activitatea asistentului social este limitată la evaluarea nevoilor, coordonarea lucrului direct cu beneficiarii, gestionarea bugetelor sau monitorizarea şi evaluarea cazului. Implicarea asistentului social în lucrul direct cu beneficiarii este minimă (Dominelli 1996, Preston-Shoot and Jackson 1996). Şi la nivelul sistemului de servicii este sesizată modificarea rolului asistenţei sociale. Prioritatea autorităţilor locale este de a reduce situaţiile de risc majore şi de a proteja cele mai vulnerabile categorii (copii sau adulţi abuzaţi, persoane cu handicap mental etc.). Astfel, este ignorată funcţia principală a asistenţei sociale, reintegrarea celor în dificultate, serviciile devenind, mai degrabă, o componentă a sistemului de control social (Smale, 2000). De asemenea, Community Care Act a redefinit rolul municipalităţilor, realizând separaţia funcţiilor de finanţare de cele de organizare a serviciilor, încurajându-se concesionarea serviciilor către sectorul privat şi cel neguvernamental. Consecinţele majore ale acestui set de măsuri a fost restrângerea rolului sectorului public şi deprofesionalizarea acestuia. Aşadar, principala caracteristică a inovării în serviciile sociale este faptul că se realizează cu preponderenţă în structuri instituţionale flexibile, care se află în situaţii de competiţie şi care pot să se specializeze pe un anumit domeniu. În cazul României, sectorul neguvernamental întruneşte aceste caracteristici într-o mai mare măsură decât sectorul public. Cauzele gradului de inovare redus în sectorul public sunt determinate de lipsa competiţiei, existenţa unei culturi organizaţionale adversive faţă de schimbare, aderenţă crescută la proceduri sau reguli care inhibă inovarea, practica unor aranjamente financiare inflexibile sau lipsa unor resurse dedicate inovării. Însă producţia de inovaţie este inutilă, dacă aceasta nu este preluată şi replicată la o scară mai mare, astfel încât toţi cei care au nevoie de noile servicii să le poată accesa. În cazul sectorului neguvernamental, flexibilitatea alocării fondurilor, furnizarea de servicii pe baza proiectelor, dimensiunea organizaţiei sau libertatea de a alege domeniul intervenţiei sunt factori care asigură premisele inovării. În cazul sectorului public, „experimentele” sunt neglijate, în favoarea extinderii unor servicii la scară largă, care să se dovedească, în primul rând, eficiente, pentru care să existe infrastructura (inclusiv resursele umane) necesare implementării şi derulării. Aici se mai adaugă şi specificul inovării în domeniul serviciilor sociale. Dacă în sfera activităţii economice producţia de inovaţie este mai mare, aceasta se datorează, în primul rând, modului în care inovaţia este „recompensată”. Rezultatul imediat (în cazul companiilor, profitul) stimulează inovaţia şi asigură un proces riguros de selecţie a produselor inovatoare. În domeniul social, nu atât rezultatele sunt importante, cât impactul pe care-l are o inovaţie. Nu putem pretinde de la un nou serviciu de asistenţă socială să asigure, peste noapte, reintegrarea persoanelor fără adăpost sau să identifice soluţii definitive pentru protecţia copiilor din centrele 98 DANIEL ARPINTE 8 de plasament. Impactul este, în acest caz, cel mai important indicator al reuşitei adoptării unei inovaţii. Sunt cunoscute situaţii în care servicii novatoare au rezultate foarte bune, dar au un impact îndoielnic pe termen mediu sau lung, sau au efecte perverse (spre exemplu, dependenţa de servicii). De asemenea, lipsa evaluărilor ex-ante, dificultăţile în estimarea formelor de impact sau amatorismul în decizie privind implementarea unui program social pot afecta adoptarea de soluţii inovatoare. Spre exemplu, cornul şi laptele, un program foarte simplu, dar cu un excelent impact (creşterea participării şcolare, asigurarea unui supliment alimentar sănătos copiilor, completarea necesarului nutritiv pentru copiii din familii sărace etc.) a fost aspru criticat de către oameni politici, care acum, însă, propun chiar extinderea acestuia şi diversificare suplimentului nutritiv. În ciuda diferenţelor, cele două sectoare nu se află în relaţii antagonice. De foarte multe ori, serviciile sunt furnizate în parteneriat, sau există un transfer al inovaţiilor reuşite, cel mai adesea, de la sectorul neguvernamental către cel public. Spre exemplu, grădiniţele estivale pentru romi au fost realizate, la nivel local, de către o organizaţie nonguvernamentală şi au ca scop familiarizarea copiilor din comunităţile de romi cu rigorile sistemului educaţional formal. Organizarea activităţilor ţine seama de faptul că majoritatea copiilor nu au participat anterior în învăţământul preşcolar şi îi asigură acestuia un minimum de achiziţii. De asemenea, implementarea proiectului pe o perioadă de câţiva ani a demonstrat existenţa unor forme de impact, cea mai importantă fiind creşterea participării şcolare. Succesul înregistrat la nivel local a determinat Ministerul Educaţiei extinderea proiectului la nivel naţional şi solicitarea de resurse din fondurile structurale europene pentru îmbunătăţirea serviciilor oferite. CONCLUZII Sectorul de servicii sociale se află în stadiu de dezvoltare, neavând încă maturitatea sistemelor din state cu tradiţie. În acest context, inovaţia nu este o opţiune, ci o necesitate, pentru a dezvolta acele servicii care îndeplinesc criteriile de performanţă şi răspund nevoilor prioritare. Problematic nu este volumul redus de inovaţie, ci faptul că nu există suficiente resurse pentru a implementa noile servicii sau pentru a le adapta la nevoile beneficiarilor. De asemenea, abordarea segmentată în domeniul serviciilor sociale încurajează dezvoltarea serviciilor specializate şi soluţiilor care nu se dovedesc sustenabile pentru extinderea acestora la nivel naţional. Un alt factor care poate bloca inovarea se referă la stabilirea unor standarde riguroase în furnizarea serviciilor, în contextul în care sistemul se află în faza de dezvoltare. Cu certitudine, existenţa unor standarde obligatorii se impune, însă acestea se adresează serviciilor deja înfiinţate, fără a fi luată în considerare stabilirea unor standarde minime privind activitatea de asistenţă socială în comunităţile în care nu există servicii. 9 MECANISME ALE INOVAŢIEI ÎN ASISTENŢA SOCIALĂ 99 Volumul inovaţiei nu generează el însuşi dezvoltarea şi eficientizarea sistemului de asistenţă socială. Este important modul în care este utilizată inovaţia şi cum este absorbită la nivelul programelor şi al serviciilor permanente de asistenţă socială. BIBLIOGRAFIE 1. Dominelli, L., Deprofessionalising Social Work: Anti-oppressive Practice, Competencies, Postmodernism, „British Journal of Social Work”, 1996. 2. Newman, M., Supporting Social Care Workers Report, London, Department of Health, 2003. 3. Mulgan, G., Albury, D., Innovation in the public sector, UK Prime Minister’s Strategy Unit, 2003. 4. Pop, L. M. (coordonator), Dicţionar de politici sociale, Bucureşti, Editura Expert, 2002. 5. Smale, G., Tuson, G., Statham, D., Social Work And Social Problems – Working Towards Social Inclusion And Social Change, New York, Macmillan, 2000. 6. Zamfir, C., Dezvoltare instituţională, în Enciclopedia dezvoltării sociale (coord. Zamfir, C., Stoica, L.), Iaşi, Editura Polirom, 2007. 7. Zamfir, E., Dezvoltarea sistemului de asistenţă socială: un proces istoric dificil, în O nouă provocare: dezvoltarea socială (coord. Zamfir, C., Stoica, L.), Iaşi, Editura Polirom, 2006. 8. *** Expunere de motive la proiectul de lege privind sistemul naţional de asistenţă socială, http://www.cdep.ro/proiecte/2001/200/60/8/em268.pdf. he article presents the role of innovation in designing new models of social intervention, and its impact in the process of T institutional development. The first part analyses the factors which encouraged a high level of innovation in Romanian social services system, the main sources of innovation and the key stages of its dynamics. In the second part the main types of innovation are presented, being analysed relevant cases for each of them. Keywords: social innovation, social services, innovation factors, institutional development. 